SK Úradný vestník Európskej únie L 303/56

ROZHODNUTIE DOZORNÉHO ÚRADU EZVO

č. 311/13/COL

zo 17. júla 2013,

ktorým sa mení zoznam uvedený v bode 39 časti 1.2 kapitoly I prílohy I k Dohode o Európskom hospodárskom priestore obsahujúci hraničné inšpekčné stanice na Islande a v Nórsku odsúhlasené na veterinárne kontroly živých zvierat a živočíšnych výrobkov z tretích krajín a ktorým sa ruší rozhodnutie Dozorného úradu EZVO č. 131/13/COL (1)

DOZORNÝ ÚRAD EZVO,

so zreteľom na bod 4 písm. B ods. 1 a 3 a bod 5 písm. b) úvodnej časti kapitoly I prílohy I k Dohode o EHP,

so zreteľom na akt uvedený v bode 4 časti 1.1 kapitoly I prílohy I k Dohode o EHP (smernica Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín) (2), zmenený a upravený na účely Dohody o EHP sektorovými úpravami uvedenými v prílohe I k uvedenej dohode, a najmä na jeho článok 6 ods. 2,

so zreteľom na rozhodnutie kolégia č. 295/13/COL o splnomocnení člena kolégia na prijatie tohto rozhodnutia,

keďže:

Nórsky úrad pre bezpečnosť potravín (ďalej len „NÚBP“) informoval dozorný úrad listom zo 6. júna 2013 o zmenách v zozname nórskych hraničných inšpekčných staníc (HIS). Tieto zmeny vychádzajú z určitých odporúčaní dozorného úradu vydaných počas inšpekcie kontrol dovozu v Nórsku, ktorú vykonal dozorný úrad v období od 21. do 30. januára 2013, a najmä z potreby disponovať vhodným vybavením a zariadeniami na zaobchádzanie s výrobkami, v súvislosti s ktorými boli HIS schválené (3).

V reakcii na tieto odporúčania a v záujme zosúladenia systému kontroly dovozu s požiadavkami EHP sa NÚBP rozhodol zmeniť zoznam kategórií, v súvislosti s ktorými boli schválené tieto HIS:

— Letisko OSLO (TRACES kód NO OSL4)

— Prístav OSLO (TRACES kód NO OSL 1)

— Prístav BORG (TRACES kód NO BRG 1)

NÚBP požiadal dozorný úrad o túto zmenu zoznamu schválených hraničných inšpekčných staníc.

Borg NO BRG 1 P HC(2), NHC(2) E(7) Oslo NO OSL 1 P HC(2), NHC(2) Oslo NO OSL 4 A HC(2), NHC(2) U,E,O

Preto má dozorný úrad povinnosť zmeniť zoznam hraničných inšpekčných staníc na Islande a v Nórsku a uverejniť nový zoznam, ktorý by odrážal zmeny vykonané vo vnútroštátnych zoznamoch.

Dozorný úrad svojím rozhodnutím č. 295/13/COL z 10. júla 2013 postúpil vec Veterinárnemu výboru EZVO, ktorý pomáha Dozornému úradu EZVO. Výbor navrhovanú zmenu zoznamu jednomyseľne schválil. Opatrenia stanovené týmto rozhodnutím sú teda v súlade s jednomyseľným stanoviskom Veterinárneho výboru EZVO, ktorý pomáha Dozornému úradu EZVO, a konečné znenie opatrení zostáva nezmenené,

PRIJAL TOTO ROZHODNUTIE:

Článok 1

Kategórie produktov, v súvislosti s ktorými boli schválené hraničné inšpekčné stanice Letisko Oslo, Prístav Oslo a Prístav Borg, sa menia v zozname uvedenom v bode 39 časti 1.2 kapitoly I prílohy I k Dohode o Európskom hospodárskom priestore. HIS sú teraz schválené iba v súvislosti s balenými výrobkami.

Článok 2

Veterinárne kontroly živých zvierat a živočíšnych výrobkov dovážaných na Island a do Nórska z tretích krajín vykonávajú príslušné vnútroštátne orgány na odsúhlasených hraničných inšpekčných staniciach uvedených v prílohe k tomuto rozhodnutiu.

Článok 3

Rozhodnutie Dozorného úradu EZVO č. 131/13/COL z 18. marca 2013 sa týmto zrušuje.

Článok 4

Toto rozhodnutie nadobúda účinnosť dňom jeho podpisu.

Článok 5

Toto rozhodnutie je určené Islandu a Nórsku.

Článok 6

Iba anglické znenie tohto rozhodnutia je autentické.

V Bruseli 17. júla 2013 Za Dozorný úrad EZVO Sverrir Haukur GUNNLAUGSSON člen kolégia Xavier LEWIS riaditeľ

(1) Ú. v. EÚ L 175, 27.6.2013, s. 76 a dodatok EHP č. 36, 27.6.2013, s. 1.

(2) Ú. v. ES L 24, 30.1.1998, s. 9.

(3) Pozri záverečnú správu dozorného úradu z 3. mája 2013 o misii do Nórska, ktorá sa konala od 21. do 30. januára 2013 a bola zameraná na uplatňovanie právnych predpisov EHP o systémoch kontroly dovozu/tranzitu a o hraničných inšpekčných staniciach.